CELEX: 32019R0561
Language: sl
Date: 2019-04-08 00:00:00
Title: Izvedbena uredba Komisije (EU) 2019/561 z dne 8. aprila 2019 o odobritvi začasnega odstopanja od pravil o preferencialnem poreklu iz Delegirane uredbe (EU) 2015/2446 Zelenortskim otokom za pripravljene ali konzervirane filete tuna

9.4.2019   
               
               
                  SL
               
               
                  Uradni list Evropske unije
               
               
                  L 98/13
               
            
         IZVEDBENA UREDBA KOMISIJE (EU) 2019/561
         z dne 8. aprila 2019
         o odobritvi začasnega odstopanja od pravil o preferencialnem poreklu iz Delegirane uredbe (EU) 2015/2446 Zelenortskim otokom za pripravljene ali konzervirane filete tuna
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) in zlasti členov 64(6) ter 66(b) Uredbe,
         ob upoštevanju naslednjega:
         
                     (1)
                  
                  
                     Zelenortski otoki so država, ki uživa ugodnosti splošne sheme preferencialov (v nadaljnjem besedilu: GSP) iz Uredbe (EU) št. 978/2012 Evropskega parlamenta in Sveta (2). Pravila o preferencialnem poreklu za namene GSP so, razen postopkovnih pravil, določena v Delegirani uredbi Komisije (EU) 2015/2446 (3).
                  
               
                     (2)
                  
                  
                     Zelenortski otoki so z dopisom z dne 22. oktobra 2018 predložili zahtevo za podaljšanje začasnega odstopanja od pravil o preferencialnem poreklu iz Delegirane uredbe (EU) 2015/2446, ki je bilo odobreno z Izvedbeno uredbo Komisije (EU) 2017/967 (4). Zahteva se je nanašala na letno količino 5 000 ton pripravljenih ali konzerviranih tunov in na obdobje do začetka veljavnosti novega sporazuma o gospodarskem partnerstvu (v nadaljnjem besedilu: SGP) med Unijo in Zahodno Afriko, ki je bil parafiran 30. junija 2014. Na podlagi zahtevanega odstopanja bi se navedeni izdelki, če bi bili proizvedeni na Zelenortskih otokih, šteli kot izdelki s poreklom z Zelenortskih otokov, četudi bi bili proizvedeni iz rib brez porekla.
                  
               
                     (3)
                  
                  
                     Zelenortski otoki so v svoji zahtevi za odstopanje pojasnili, da so količine tunov, ki jih njihove ribiške flote ujamejo v njihovih lastnih vodah, trenutno majhne, brez odstopanja pa bi bile ribiške flote, ki so na voljo za ribolov zunaj njihovih teritorialnih voda, omejene. Poleg tega je sezona ribolova na tune omejena na štiri mesece v letu. To zmanjšuje možnosti za ulov tunov s poreklom. Prav tako je pomembno, da so Zelenortski otoki nedavno razvili svojo pristaniško infrastrukturo. Tako lahko zdaj predelujejo večje količine tunov, industrija za ribolov na tune pa ima priložnosti za razvoj. Zelenortski otoki so v zahtevi opozorili tudi na težave, s katerimi se soočajo zaradi zamud pri začetku veljavnosti SGP med Unijo in Zahodno Afriko. Prav tako so poudarili, da potrebujejo odstopanje od pravil o preferencialnem poreklu, saj se še ni mogoče sklicevati na pravila o kumulaciji na podlagi SGP, ker se pravni položaj tega sporazuma ni spremenil.
                  
               
                     (4)
                  
                  
                     Utemeljitev zahteve dokazuje, da bi odsotnost odstopanja bistveno vplivala na sposobnost ribiške predelovalne industrije Zelenortskih otokov za izvoz zadevnih izdelkov v Unijo v okviru GSP. To bi lahko preprečilo nadaljnji razvoj zelenortske flote za mali pelagični ribolov in oviralo prihodnjo uskladitev Zelenortskih otokov s pravili o poreklu, ki veljajo za navedene izdelke.
                  
               
                     (5)
                  
                  
                     Zelenortskim otokom bi bilo zato treba odobriti začasno odstopanje od zahteve, postavljene s pravili o preferencialnem poreklu, da morajo biti izdelki, ki vsebujejo materiale, ki niso bili v celoti pridobljeni v upravičeni državi, zadostno obdelani ali predelani, da se štejejo kot materiali s poreklom iz navedene države. Odstopanje bi moralo veljati za letno količino 5 000 ton pripravljenih ali konzerviranih tunov. Trajanje odstopanja bi moralo biti omejeno na eno leto, da se ocenijo zmožnost in prizadevanja Zelenortskih otokov, da se pripravijo na uskladitev s pravili o poreklu za zadevne izdelke. Če začne SGP veljati pred iztekom navedenega enoletnega obdobja, bi moralo odstopanje prenehati veljati na dan pred datumom začetka veljavnosti SGP.
                  
               
                     (6)
                  
                  
                     Količine iz Priloge k tej uredbi bi se morale upravljati v skladu s členi 49 do 54 Izvedbene uredbe Komisije (EU) 2015/2447 (5), ki urejajo upravljanje tarifnih kvot.
                  
               
                     (7)
                  
                  
                     Odstopanje bi bilo treba odobriti pod pogojem, da carinski organi Zelenortskih otokov sprejmejo potrebne ukrepe za izvajanje količinskih pregledov izvoza izdelkov, za katere velja odstopanje, in da Komisiji pošljejo izjavo o količinah, za katere so bila izdana potrdila o poreklu obrazec A v skladu s to uredbo, ter zaporedne številke teh potrdil. Če bi se sistem registriranih izvoznikov v skladu s členom 79 Izvedbene uredbe (EU) 2015/2447 na Zelenortskih otokih začel uporabljati v letu 2019, bi moralo isto pravilo veljati tudi za navedbe o poreklu, ki jih sestavijo registrirani izvozniki.
                  
               
                     (8)
                  
                  
                     Ukrepi iz te uredbe bi morali začeti veljati čim prej po njeni objavi, da bi se upošteval položaj Zelenortskih otokov in da bi se tej državi nemudoma omogočila uporaba odstopanja.
                  
               
                     (9)
                  
                  
                     Ukrepi iz te uredbe so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            Z odstopanjem od člena 41(b) in člena 45 Delegirane uredbe (EU) 2015/2446 se pripravljeni ali konzervirani tuni z oznako KN 1604 14, 1604 20 in 0304 87, proizvedeni na Zelenortskih otokih iz rib brez porekla, obravnavajo kot s poreklom z Zelenortskih otokov v skladu s členi 2, 3 in 4 te uredbe.
         
         
            Člen 2
            
               1.   Odstopanje se uporablja za izdelke, ki so bili izvoženi z Zelenortskih otokov ter prijavljeni za sprostitev v prosti promet v Uniji, in sicer v obdobju od 1. januarja 2019 do:
               
                           (a)
                        
                        
                           31. decembra 2019 ali
                        
                     
                           (b)
                        
                        
                           dneva pred datumom začetka veljavnosti Sporazuma o gospodarskem partnerstvu med Unijo in Zahodno Afriko, ki je bil parafiran 30. junija 2014, če začne navedeni sporazum veljati 31. decembra 2019 ali prej.
                        
                     
            
               2.   Odstopanje se za izdelke uporablja do letne količine, navedene v Prilogi.
            
            
               3.   Odstopanje se uporablja pod pogojem, da so izpolnjeni pogoji iz člena 43 Delegirane uredbe (EU) 2015/2446.
            
         
         
            Člen 3
            Količine iz Priloge k tej uredbi se upravljajo v skladu s členi 49 do 54 Izvedbene uredbe (EU) 2015/2447, ki urejajo upravljanje tarifnih kvot.
         
         
            Člen 4
            Odstopanje se odobri pod naslednjimi pogoji:
            
                        1.
                     
                     
                        Carinski organi Zelenortskih otokov sprejmejo potrebne ukrepe za izvajanje količinskih pregledov izvoza izdelkov iz člena 1.
                     
                  
                        2.
                     
                     
                        V polje 4 potrdila o poreklu obrazec A, ki ga v skladu s to uredbo izdajo pristojni organi Zelenortskih otokov, se vpiše naslednja navedba: „Derogation — Commission Implementing Regulation (EU) 2019/561“. Če se v letu 2019 za Zelenortske otoke začne uporabljati sistem registriranih izvoznikov, se ta navedba vključi v navedbe o poreklu, ki jih sestavijo registrirani izvozniki.
                     
                  
                        3.
                     
                     
                        Pristojni organi Zelenortskih otokov vsako četrtletje Komisiji pošljejo izjavo o količinah, za katere so bila v skladu s to uredbo izdana potrdila o poreklu in/ali navedbe o poreklu, in zaporedne številke teh dokazil.
                     
                  
         
            Člen 5
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 8. aprila 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 269, 10.10.2013, str. 1.
         
            (2)  Uredba (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (UL L 303, 31.10.2012, str. 1).
         
            (3)  Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L 343, 29.12.2015, str. 1).
         
            (4)  Izvedbena uredba Komisije (EU) 2017/967 z dne 8. junija 2017 o odobritvi začasnega odstopanja od pravil o preferencialnem poreklu iz Delegirane uredbe (EU) 2015/2446 Zelenortskim otokom za pripravljene ali konzervirane filete tuna (UL L 146, 9.6.2017, str. 10).
         
            (5)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).
      
      
         
            PRILOGA
            
                        Zaporedna št.
                     
                     
                        Oznaka KN
                     
                     
                        Oznaka TARIC
                     
                     
                        Opis blaga
                     
                     
                        Obdobja
                     
                     
                        Letna količina (v tonah neto teže)
                     
                  
                        09.1602
                     
                     
                        1604 14 21 00 
                        1604 14 26 90 
                        1604 14 28 00 
                        1604 20 70 50 
                        1604 20 70 55 
                        1604 14 31 90 
                        1604 14 36 90 
                        1604 14 38 00 
                        1604 20 70 99 
                        0304 87 00 90 
                        1604 14 41 20 
                        1604 14 46 29 
                        1604 14 48 20 
                        1604 20 70 45 
                        0304 87 00 20 
                        1604 14 41 30 
                        1604 14 48 30 
                     
                     
                        10
                     
                     
                        Pripravljeni ali konzervirani fileti in „loins“ črtastega tuna (Katsuwonus pelamis)
                        Pripravljeni ali konzervirani fileti in „loins“ rumenoplavutega tuna (Thunnus albacares)
                        Pripravljeni ali konzervirani fileti in „loins“ veleokega tuna (Thunnus obesus)
                        Pripravljeni beli tun (Thunnus alalunga)
                     
                     
                        1.1.2019 do datuma, ki se določi v skladu s členom 2(1)
                     
                     
                        5 000  ton